Moet nageslag ook om verskoning vra? | Netwerk24
Deur Izak Bergh, Marchand 25 Junie 2021 05:17
Ek verwys na Gert van der Westhuizen se "Kennis help niks onder die maatemmer" (10.06) waarin hy Dawie Jacobs, gereelde briefskrywer en nou ook boekskrywer, se lewensbeskouing uiteensit.
Waaroor Jacobs duidelik eintlik obsessief is, is dat apartheid gesien moet word as 'n misdaad teen die mensdom en dat wit Suid-Afrikaners platforms moet skep om opreg om verskoning te vra vir apartheid. En wat dink Jacobs van die misdadigers se nageslag – moet hulle ook om verskoning vra?
Jacobs sê dat waar hy as diplomaat ook al in die wêreld gegaan het, het mense die apartheidstelsel verdoem en dié wat dit bedryf het as misdadigers beskou. Hy soek ook ware versoening en wil hê wit mense moet uitreik na die slagoffers van apartheid. Ek wil byvoeg dat verskoning en versoening opreg en innig moet wees.
Waaroor Jacobs ook besonder sterk voel, is dat wit mense meer beskeie moet wees en ook nie neersien op swart mense nie. 'n Meerwaardige houding maak hulle seer en beduiwel natuurlik versoening. Versoening moet 'n leefwyse word, reken hy.
En wat dink hy van wit mense se kritiek op die afgelope 27 jaar se bestuur deur 'n swart regering – wanbestuur, wanbesteding, staatskaping asook grootskaalse bedrog en korrupsie? Hy is wel van mening dat die regering gekritiseer mag word, maar nie met 'n meerwaardige houding asof van 'n preekstoel af nie. Nederigheid is uiters noodsaaklik vir versoening.
Jacobs sal waarskynlik hewige kritiek kry van sommige mense wat sy boek lees, maar ek glo hy sal soos gewoonlik sy briesende kritici ignoreer, onverstoord sy briewe skryf en versoening en nederigheid beklemtoon.